text: Isnende morgen
  12 december 2012 kl. 07.29
  Frosten vil ikke slippe taget. I Sønderjylland er der målt frostgrader ned til omkring 16 i nattens løb, men det kan blive endnu værre i morgentimerne.
  - Det har været rigtig koldt. Og temperaturen kan godt nå at falde endnu mere de næste timer, siger Lars Henriksen, vagthavende ved Danmarks Meteorologiske Institut, klokken 06.
  - Men der har været meget store forskelle i nat. I Jylland har det været klart vejr, med lokal tåge, og frostgrader omkring 10.
  - På Sjælland derimod har det været en del lunere med skyer og frostgrader på mellem en og fire. Skyerne holder lidt på varmen, forklarer Lars Henriksen.
  I dag kan jyderne til gengæld så regne med at se solen en smule - men nogen lang optræden bliver der ikke tale om.
  På Sjælland skal man dog være heldig for at se solen. Her ventes grå vinterskyer at dominere. Over alt varer frosten ved med minustemperaturer på mellem to og otte. Går der hul på skydækket, vil temperaturerne falde.
  På landsbasis ventes frostgrader i de lyse timer på mellem to og otte.
  - I går var der nogle prognoser, der pegede på snebyger visse steder i dag, men den har vi ændret. Vi venter nu overvejende tørt vejr over hele landet med en jævn til svag vind, siger Lars Henriksen.
  